**שו"ת עם הגרז"נ שליט"א**

תשובות שנעניתי ע"י הגרז"נ זצ"ל. חשוב להעיר שהשאלות נשאלו בע"פ בד"כ לאחר השיעורים, והתשובות נענו בבחי' "ובלכתך בדרך", ולכן יש להתייחס אליהם בזהירות.

בברכה, יאיר וסרטיל. 054-5405611

1. האם מותר להכות גנב שבא לגנוב כדי שלא יעז לבוא בעתיד (למרות שבפעם הזאת בגלל שגילוהו ודאי לא יגנוב)? תשובה: כן.
2. האם בן שמשתמש בדברים פעוטים שהאב לא מרשה לו עובר בגזל? (כמו למשל לוקח ממתקים או משתמש במזגן). תשובה: כן[[1]](#footnote-1).
3. לפי החוק הקיר החיצוני שייך לכל הבנין וצריך את רשות השכנים כדי לשים מזגן. האם הולכים בכך לפי החוק? תשובה: לא. יש לשקול בכל דבר לגופו, ואם מקובל לשים מזגן אדעתא דהכי קנו את הדירה ומותר, ואם קנו את הדירה בעבר כשעוד לא היה מקובל חייב את רשות השכנים. (?)
4. מה המעמד של קרן מילגות לסטודנטים שאינם מביאים דוקא לכאלו המוגדרים כעניים? מיהם הבעלים והאם מי שנטל שלא כדין צריך להשיב? תשובה: זו שאלה מעניינת, ובעצם יש לשאול זאת על כל הגמ"חים שכן בשונה מצדקה גמילות חסד היא גם עבור עשירים. אם נדמה זאת לצדקה הרי שזה ממון שאין לו תובעים, אך אם לגמ"ח אין מעמד של צדקה, נראה ששייך לכל ישראל וכולם נחשבים שותפים בכך. י.ו. – עיין חו"מ שא,ו ונתיבות סק"ו שמעות בית כנסת מוגדרות כמעות של הציבור (משמע שמעות ביכ"נ נחשב שיש לו תובעים בשונה מצדקה. אגב, משמע שאין לעמותה בעלות בפנ"ע אלא זהו ממון השותפים).
5. הרב דן בתחומין כרך ו לגבי זכויות יוצרים בדיני הנאה ובשיור ולא בבעלות. האם לדעת הרב אין בעלות על זכויות יוצרים? תשובה: איני עוסק בפילוסופיה. לא מצאנו בש"ס מושג כזה.
6. אדם שודאי חייב ממון לחברו אלא שיש ספק אם מוטלת עליו הטירחה להשיב או שמספיק שיודיעו, האם זהו ספק ממוני והמע"ה או ספק איסורא בדאורייתא ועליו להחמיר ולטרוח? תשובה: ספק איסורא.
7. זוג שחיו ביחד ללא נישואין וגם לא הצהירו אצל עו"ד שהם "מוכרים בציבור", האם צריכים גט? תשובה: באופן כללי לכתחילה יש להחמיר ובפרט בארץ ישראל שאפשר בקלות לסדר גט, אמנם בשעת הדחק לא צריך. ומכל מקום יש לברר כל מקרה לגופו ולבדוק מה הסיבה שלא רצו להינשא?
8. האם בגירושין הולכים לגבי הדירה לפי הרשום בטאבו? תשובה: לא בהכרח, לפעמים יש כל מיני אינטרסים שבגללם רושמים באופן זה את הנכס.
9. הראיתיו בפתחי חושן שהישועות מלכו (חו"מ כב) חולק על הנו"ב לגבי הנאה מטירחת והוצאות חברו, ולא הכירו, אך ענה שיש להביא ראיה לנו"ב מהרמב"ן לגבי הקונה שדה מגוי בכסף, שהנכסים הפקר אך הזוכה צריך לשלם מדין הנאה לקונה.
10. האם כשיש מחלוקת אם מתחייב מדין הנאה מותר לכתחילה להנות ואז להיפטר מלשלם משום המע"ה? תשובה: צ"ע.
11. האם עישון של נכרים הוי כבישול עכו"ם? תשובה: בזמן המלחמה (?) שלחו דרך ועד הישיבות וכולם אכלו דגים מעושנים, אמנם החזו"א בסוף אמר להימנע מלאכול.
12. האם בתאונה אפשר לחייב את המזיק בדמי הנסיעה למוסך ובימי העבודה של בעל הרכב שהפסיד לצורך הטיפול? תשובה: לא, אמנם כאשר יש ביטוח הביטוח חייב משום שזהו ההסכם שנחתם עימו.
13. האם המעתיק סידור שורות או פרקים (מתנ"ך קורן) שהועתקו ממקור עתיק אחר חייב מדין הנאה (אם להשגת העותק העתיק נדרשת טירחה או הוצאה ממונית)? תשובה: מסתבר שאינם מקפידים על כך ומוכרים לקונים את הספרים גם לצורך כך, אך אם הם מקפידים יש בכך בעיה.
14. יש אנשי שיווק המוכרים תווי קנייה של רשת "כמעט חינם", וכל תו של 900 ש"ח עולה 850 ש"ח. המשווק דורש דוקא כסף מזומן וכד' ולא צ'ק דחוי, ויתכן שחל ממטרתם היא להרוויח מכך שמקבלים את הכסף מראש. האם יש בכך בעיה של ריבית? תשובה: נראה שמטרתם היא כדי שיקנו הרבה ולכן נותנים הנחה ולא כדי להרוויח את הכסף מוקדם יותר, ואין בכך כל-כך רווח. ובפרט שיש אפשרות לקנות הכל ביום אחד, זה מראה שההנחה היא בגלל שקונים הרבה ולא בגלל הקדמת המעות, ויש בכך צד גדול להקל, אולם כדאי לשאול אותם ישירות אם אכן נותנים הנחה גם בגלל הקדמת המעות, ואם כן אכן יש בכך בעיה של ריבית.
15. אלו גודל של חרקים אסורים באכילה? תשובה: רק אם רואים אותם. בתחילה הגרשז"א התיר כנימות משום שמה שרואים זה את הקליפה שעוטפת אותם אך הם קטנים יותר, אך אח"כ ראה שאם מתבוננים הרבה זמן אפשר לראות שהם זזים ולכן אסר.
16. האם יש להתמחות במציאת חרקים במאכלים או שמה שלא רואים בצורה בולטת מספיק (כגון חרקים המוסווים – אף שאם יוציאום מהאוכל ויניחו על דף יראו אותם)? תשובה: יש להתמחות, ויש לרב ויא ספרים על כך. שאלה: האם צריך לחוש לכל דברי הרב ויא או שהוא מקצין? תשובה: איני יודע.
17. חלל מתחת לבית שבפועל רק אחד יכול להשתמש בו ולבנות שם אך הוא שייך ממונית לכל הבנין – האם חייב לשלם הנאתו לכל השכנים? תשובה: לא משום שהם אינם יכולים לממש זכות זו ולהנות ממנה. כעת מצאתי בקובץ הישר והטוב דיון בכך ושם נכתב להפך.
18. אדם שגזל וחייב להשיב אך יש מחלוקת על מי טירחת ההשבה – האם זוהי מחלוקת איסורית וספק דאורייתא לחומרא או ספק ממוני והמע"ה? תשובה: ספק איסורי ועל הגוזל להחמיר ולטרוח בהשבה.
19. הרב דיכובסקי סובר שהיום ברור שכשבעל קונה נכסים כוונתו לקנות בשותפות עם אשתו ולא רק עבור עצמו (כפי החוק המצריך בעת גירושין חלוקה שווה של הנכסים). מהי דעת הרב? תשובה: לא. מנין יש אומדנא מוכחת כזו?!
20. האם רישום בטאבו מהווה ראיה אם דירה שייכת רק לבעל או גם לאשה? לא בהכרח. לפעמים יש שיקולים נוספים לרישום בטאבו כמו זכויות שונות שמקבלים.
21. כאשר אדם שרט רכב חבירו שריטות זעירות שאין רגילים לתקנן וגם לא היה פחת בשווי הרכב, האם חייב לשלם? תשובה: פטור. החזו"א[[2]](#footnote-2) חידש שכאשר רגילים לתקן משלם את עלות התיקון אך כשלא רגילים משלם רק את הפחת ואם אין פחת אין לשלם כלום. שאלה: אנשים לא רגילים לתקן משום שעלות התיקון גבוהה מאוד מעבר לערך הנזק אך אם היה אפשר לתקן בשליש מחיר יתכן והיו מתקנים. האם יש מקום לשום כמה אדם היה משלם כדי להימנע מהנזק וכך להעריך את הנזק? תשובה: מצאנו שומא זו לגבי צער ולא לגבי שומת מטלטלין ואין לנו לחדש. שאלה: מהש"ך משמע שהחיוב לתקן ולא חיוב כספי, שלא כחזו"א? תשובה: מ"מ יכול לומר קים לי כחזו"א[[3]](#footnote-3).
22. בסוף ב"ק נאמר שאין לקנות צמר מרועים לפי שזה בחזקת גנוב ואין לסייע לעוברי עבירה. האם בדיעבד כשאדם קנה הוא צריך להחזיר או שפטור מספק? תשובה: צ"ע. אגב, בימינו שמעתי שצמר מכבשים אינו שווה פרוטה לפי שאף אחד לא יקנה, וכך כתב אדם אחד כנגד קיום מצוות ראשית הגז בימינו. שאלה: מה הדין במתנה? תשובה: אין אדם חוטא ולא לו. שאלה: האם בימינו צריך להימנע מכל אחד שעובד במפעל? תשובה: צריך בירור ואומדן בכל מקרה לגופו וקשה לאמוד את הדברים[[4]](#footnote-4).
23. נחש נכנס לדירה. האם על המשכיר לשלם ללוכד הנחשים כיוון שצריך להעמיד בית לשוכר ואין זה נקרא בית הראוי למגורים? תשובה: ודאי שאינו יכול שהרי יכול לכל היותר לא לשלם לו את השכירות אך לא לכופו להוציא הנחש.
24. חתונה בגיל מוקדם: לגבי חיוב פריה ורביה קשה לחלק בין אחר החתונה ללפניה, ולכן כמו שלאחר החתונה אין לבטל עונה משום פו"ר (כל עוד אין בן ובת) כך יש להינשא מוקדם ולא להתעכב. ומצאנו בעבר שהיו נישאים בערך בגיל בר מצווה כפי שאמר רב חסדא, וכן הנוב"י כותב שהתחתן מעט אחרי אך היו לו אחים שהתחתנו לפני גיל בר מצווה[[5]](#footnote-5).
25. חיוב פו"ר בכל עונה: שאלה: הרמב"ם מחדש שחיוב פו"ר תלוי בעונה, ולא מועילה מחילה של האשה ע"כ ולכן אין לבטל אף עונה. האם זהו חיוב גמור שבשום אופן אי אפשר לבטל אפילו כשיש סיבות כגון שנמצאים אצל ההורים? תשובה: [לפי מיטב הבנתי ענה שאכן כשיש סיבה גדולה אפשר לבטל כמו שמצאנו בגמרא שלפעמים אפשר ללכת לזמן רב כמו ללמוד תורה].[[6]](#footnote-6)
26. שאלה: אם יש חפץ של חבר על סטנדר, האם אני רשאי להזיזו, שהרי אין כוונתי לגזול אלא רק להזיז החפץ (בעקבות דיון על אדם שהניח אורגן בחדר של חברו בפנימיה)? תשובה: הגרז"ן נטה להסכים שמותר.
27. שאלה: האם אדם שניזק בתאונה רשאי לתבוע את חברת הביטוח בדברים שאין חיוב על פי התורה בגלל שהחברה התחייבה לשלם על כך או שהיא התחייבה רק כלפי המזיק שחתם עימה שאם יחוייב היא תשלם עבורו, ואם אין לתבוע את המזיק ע"פ התורה ממילא אין מקום לתבוע את הביטוח? הרב: מכיוון שהתחייבה גם עבור צד שלישי אפשר לתבוע אותה.
28. שאלה: המשנה בכתובות כותבת שלכל אדם יש שיעבוד למצוות עונה ע"פ סוג עבודתו. כיצד מתיישב הדבר עם הדין שכאשר אשה מתאווה לבעלה חייב לפוקדה, והרי יכולה להתאוות יותר מכדי שיעבודו? הרב: מדובר באופן חריג כמו ביוצא לדרך ובליל טבילה.
29. שאלה: האם ניתן לצוות בטלפון סופר שיכתוב גט? הרב: דייקתי שמותר מכך שלגבי תקיעה בשופר בתוך בור מחלקת המשנה בין שמע קול השופר עצמו לשמע בת קול של השופר, ואילו לגבי גט נאמר שמי שנפל לבור ואמר כל השומע קולי יכתוב גט, לא חילקה המששנה ולא הוזכר בפוסקים חילוק בין הקול עצמו לבת קול. שאלה: האם הרב סומך על כך למעשה? תשובה: למעשה נהוג לבקש שהבעל יצווה ישירות שליח וגם יכתוב בכת"י, ובכך מצרפים שני ספקות (דעת החולקים על הרמב"ן וסוברים שאין בכך בעיה של מילי, ודעת הסוברים שכתב מועיל).

1. כך הבינוהו רוב הנוכחים: ר' ניר סיני, ר' משה מאיר אבינר ואני, חוץ מהרב נחשון רבינשטיין. [↑](#footnote-ref-1)
2. ב"ק סי' ו אות ג [↑](#footnote-ref-2)
3. זכורני ששאילתיו אם במקרה שהניזק יהיה מוחזק כגון שחייב לו כסף מהלוואה קודמת וכד' יוכל לומר קים לי כש"ך, וענה שלפי הש"ך אין זה חוב כספי אלא חוב לפעול ולתקן, וא"כ הכסף שברשות הניזק לא הופכו למוחזק על פעולת התיקון (ויתכן שהסתפק בסברא זו). י.ו. - יש להעיר שעקרונית שייך מוחזקות לגבי פעולות, כפי שמצאנו באה"ע פ,ט ופב,ד שאם יש ספק אם הבעל עשיר ופטורה אשתו ממלאכות הבית על האשה להביא ראיה כדי להיפטר משום שנק' המוצא היא שהיא משועבדת והיא באה לשנות, אולם אין זה דומה לכאן, שהניזק לא מוחזק בשיעבודו לתקן אלא בכסף, וכסף לא נחשב כמוחזקות לענין הפעולה. [↑](#footnote-ref-3)
4. כך כתב גם הפתחי חושן ואילו בדיני ממונות לרב בצרי סתם שאסור. [↑](#footnote-ref-4)
5. הנו"ב דן בשאלה אם קטן שנישא צריך לערוך חופה שוב בשעה שנעשה בר מצווה, וכותב שלא וכך נהוג כפי שאירע עם אחיו. [↑](#footnote-ref-5)
6. שאלנו [ניר סיני ואני] גם את הרב רבינוביץ' (ניסן תשע"א) על כך ולדעתו אין זה הפשט ברמב"ם. אלא כשיש סיבה אפשר למחול, אלא שצריך שיהיה צורך ולא כמו סתם עונה שיכולה למחול גם ללא צורך. צריך לעיין בפירושו "יד פשוטה", ששם מתייחס לכך כפי שאמר לי נכדו ר' זכריה רבינוביץ'. [↑](#footnote-ref-6)